**PREDKLADACIA SPRÁVA**

Návrh zákona o štátnych hmotných rezervách (ďalej len „návrh zákona“) prekladá predseda Správy štátnych hmotných rezerv Slovenskej republiky (ďalej len „Správa rezerv“) na základe Plánu legislatívnych úloh vlády Slovenskej republiky na rok 2022.

Doteraz platný zákon č. 372/2012 Z. z. o štátnych hmotných rezervách a o doplnení zákona č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov v znení zákona č. 218/2013 Z. z. už v súčasnosti nezohľadňuje potreby aplikačnej praxe, a to čoraz väčšie nároky pri tvorbe a použití štátnych hmotných rezerv, ako aj na iné procesy týkajúce sa hospodárenia so štátnymi hmotnými rezervami.

Cieľom návrhu zákona je prijať adekvátne opatrenia a zmeny k zefektívneniu výkonu činnosti Správy rezerv ako výkonnej zložky krízového riadenia štátu pre riešenie krízovej situácie, a to na základe skúseností, ktoré Správa rezerv získala počas vyhlásenej mimoriadnej situácie a následne núdzového stavu na riešenie pandémie spôsobenej ochorením COVID-19 ako aj pri riešení iných krízových situácií. Aplikačná prax priniesla potrebu zjednodušiť procesy a upraviť kompetencie Správy rezerv tak, aby v čase vyhláseného právneho stavu bola Správa rezerv oprávnená zabezpečovať tvorbu štátnych hmotných rezerv účinne. Zámerom návrhu zákona je zlepšiť pripravenosť štátu, a to nastavením mechanizmu na vybavovanie žiadostí na poskytnutie štátnych hmotných rezerv počas riešenia krízovej situácie ako aj v čase mieru a bezpečnosti. Navrhuje sa ďalej rozšíriť a procesne upraviť postup pri hospodárení so štátnymi hmotnými rezervami

Predložený návrh zákona nemá byť predmetom vnútrokomunitárneho pripomienkového konania.

Návrh zákona bol od 4. októbra 2022 do 12. októbra 2022 predmetom predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky zaujala k materiálu nesúhlasné stanovisko, pričom odporučila predkladateľovi jeho dopracovanie. Predkladateľ v zmysle odporúčaní materiál upravil.

Návrh zákona bol od 4. novembra 2022 do 25. novembra 2022 predmetom medzirezortného pripomienkového konania, ktorého vyhodnotenie je priložené. Všetky rozpory k zásadným pripomienkam boli odstránené a návrh zákona sa predkladá do ďalšieho štádia legislatívneho procesu bez rozporov.

Návrh zákona bol v dňoch od 24. februára 2023 do 3. marca 2023 predmetom záverečného posúdenia vybraných vplyvov a stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky zaujala k materiálu súhlasné stanovisko.

Materiál bol dňa 15. marca 2023 predložený na rokovanie Hospodárskej a sociálnej rady Slovenskej republiky.

 Účinnosť návrhu zákona sa navrhuje od 1. septembra 2023, čím sa zabezpečí dostatočné dlhá legisvakačná doba.